የአሜሪካው የውጪ ጉዳይ ሚኒስትር ሬክስ ቲሊርስን አዲስ አበባ ይገባሉ
የአሜሪካው የውጪ ጉዳይ ሚኒስትር ሬክስ ቲሊርስን በአፍሪካ የሚደርጉትን ጉብኝት ለመጀመር ዛሬ ከቀትር በኋላ አዲስ አበባ ይገባሉ፡፡ቴለርሰን በአሜሪካው ጆርጅ ማሶን ዩኒቨርሲቲ ትላንትና በሰጡት መግለጫ የተረጋጋች፣ የበለፀገች እና ለዜጎቿ የተመቸች አፍሪካ በመገንባት ሂደት ሀገራቸው አጋር መሆን እንደምትፈልግ ገልፀዋል፡፡በተለይ በአፍሪካ ኢንቨስትመንት አሜሪካ በሰፊው መሳተፍ እንደምትፈልግ፣በኋይል ማመንጨት ረገድም የራሷን ድርሻ በመጫወት አፍሪካዊያንን ከጥገኝነት በማላቀቅ በኢኮኖሚ ራሳቸውን ለመቻል በሚያደርጉት ሽግግር ሀገራቸው የሚጠበቅባትን ድርሻ እንደምትወጣ ሚኒስትሩ አረጋግጠዋል፡፡ከአፍሪካ ህብረት አመራሮች እና ከኢትዮጵያ ባለስልጣናት ጋር በፀረ-ሽብር ትግል፣ በሰላምና መረጋጋት ማረጋገጥ ዙሪያም ሬክስ ቴለርሰን አንደሚመክሩ ታውቋል፡፡ኢትዮጵያ በአፍሪካ ቀንድ ባላት የፖለቲካ እና ዲፕሎማሲ እንዲሁም በአፍሪካ ህብረት የምትጫወተውን አዎንታዊ ሚና በማጠናከር ሁለቱ ሀገራት በጋራ በሚሰሩበት ሁኔታ ዙሪያ ላይም ይወያያሉ፡፡ሬክስ ቲለርስን ከኢትዮጵያ በተጨማሪ ጂቡቲን፣ ኬኒያን ፣ናይጄሪያን እና ቻድን ለመጎብኘት ቀጠሮ ይዘዋል፡፡ፕሬዝዳንት ዶናልድ ትራምፕ አፍሪካ እና አፍሪካዊያን በተመለከተ ፀያፍ ቃል ከተጠቀሙ በኋላ በአፍሪካዊያን የተፈጠረውን መከፋት የማከም ጥረት ቴለርሰን እንደሚዲርጉ ቢቢሲ ዘግቧል፡፡የአሜሪካው የውጭ ጉዳይ ሚኒስትር ሬክስ ቴለርሰን በትላንትናው ንግግራቸው የአፍሪካ የእርዳታ ዕቅድ ለመደገፍ የተመደበውን አምስት መቶ ሰላሳ ሶስት ሚሊዮን ዶላር በጀት ይፋ አድርገዋል፡፡ይህ ገንዘብ በሶማሊያ፣ ደቡብ ሱዳን፣ኢትዮጵያ እና በቻድ ተፋሰስ ሐይቅ ለሚገኙ ለምግብ እጥረት ለተጋለጡ ወገኖች የሚውልም ነው፡፡ 